
Text rozhodnutia
Súd: Krajský súd Trnava Spisová značka: 44Sd/96/2011 Identifikačné číslo súdneho spisu: 2011200628 Dátum vydania rozhodnutia: 01. 12. 2011 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2011:2011200628.1 Uznesenie Krajský súd v Trnave v právnej veci navrhovateľa: F. R., nar. XX.XX.XXXX, trvale bytom J. L. XX, P., prechodne bytom: X. L. XXX, XXX XX Q., proti odporkyni: Sociálna poisťovňa - ústredie, so sídlom ul. 29. augusta 8, Bratislava, o preskúmanie rozhodnutia odporkyne, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Rozhodnutím č. XXX XXX XXXX X. zo dňa 08.07.2011 zamietla odporkyňa žiadosť navrhovateľa o invalidný dôchodok. Rozhodnutie odôvodnila tým, že podľa posudku posudkového lekára Sociálnej poisťovne - pobočka Senica zo dňa 27.06.2011, ktorý je prílohou rozhodnutia, navrhovateľ nie je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť bola navrhovateľovi stanovená na 30%. Rozhodnutie odporkyne napadol navrhovateľ svojim návrhom na preskúmanie rozhodnutia zo dňa 26.07.2011 doručeným Sociálnej poisťovni 28.07.2011 a žiadal o znovuposúdenie jeho nepriaznivého zdravotného stavu. Zdravotný stav navrhovateľa bol opätovne posúdený posudkovým lekárom Sociálnej poisťovne - ústredie Bratislava dňa 02.11.2011 ktorý prijal záver, že navrhovateľ už je od 20.05.2011 invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, pričom mieru poklesu schopnosti vykonávať zárobkovú činnosť navrhovateľovi stanovil na 45%. Vzhľadom na uvedené odporkyňa vyhovela opravnému prostriedku navrhovateľa. Navrhovateľ po oboznámení sa s týmto záverom Sociálnej poisťovne súdu písomným podaním zo dňa 21.11.2011 (doručeným Krajskému súdu v Trnave dňa 22.11.2011) oznámil, že súhlasí so záverom poisťovne a preto netrvá na opravnom prostriedku. Podľa § 250h ods. 1,2 O.s.p. až do rozhodnutia súdu môže žalobca (navrhovateľ) rozsah napadnutia správneho rozhodnutia obmedziť; rozšíriť ho môže len v lehote podľa § 250b O.s.p. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, rozhodne súd o ich náhrade. Súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu , ktoré nemá byť predmetom preskúmavania súdom, ak žalobca neodstránil vady žaloby, ktorých odstránenie súd nariadil, a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§250d ods.3 O.s.p.). Vzhľadom k tomu, že navrhovateľ vzal späť návrh v celom rozsahu, súd postupoval podľa § 250d ods. 3 O.s.p. v spojení s § 250h ods. 2 O.s.p. a konanie zastavil. O náhrade trov konania súd rozhodol podľa § 250l ods. 2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, písomne, dvojmo, cestou tunajšieho súdu. Z odvolania musí byť zjavné, ktorému súdu je určené, kto ho robí, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, čoho sa odvolateľ domáha, musí byť podpísané a datované.

